Papersnake/gushiwen huggingface dataset:
风入松 题石坛道士焚香
沈禧（元代）

暮云收尽紫霄宽。灏气袭衣冠。清泉白石长为伍，松头露、冷滴清坛。此际千林影断，于时万籁声乾。道人星下礼蒲团。宝鼎＊沈檀。风吹霞袂飘飘举，想芳名、已注仙班。东访麻姑跨凤，西邀金母乘鸾。
夜听雨声
张嵲（宋代）

溟溟雨意若丝棼，银竹森森泻夜云。
忆昔曾行两京道，还如孤驿枕边开。
送郁文博少参致政还上海
朱诚泳（明代）

天恩乞得下明光，回首乡关旧路长。风月有情归箧笥，烟霞无梦到岩廊。

数杯浊酒黄花径，十里青山绿野堂。遥想鲈鱼秋正美，一竿终日钓沧浪。
莲丈以新作见赠步韵奉酬
李葆恂（清代）

徵图觅句续前盟，泥饮何须效步兵。幸有藏书宜子弟，耻将行卷上公卿。

萧萧白发三千丈，落落青琴一再行。世网同逃应自喜，顽空何事不平鸣。
山居诗
释延寿（宋代）

达来何处更追寻，放旷谁论古与今。
风带泉声流谷口，云和山影落潭心。
资身自有衣中宝，济世谁藏室内金。
策杖偶来林下坐，鸟声相和唱圆音。
显谟左司周公元吉将漕湖北一时名流赋诗饯行
喻良能（宋代）

微云疏雨凉新秋，皇皇玉节掺不留。
夫君不惮原隰险，圣主坐宽宵旰忧。
巴音聊复祖行色，楚水恨不尾仙舟。
籍籍预传新漕挽，汗青未数富民侯。
逍遥咏 其五
赵炅（宋代）

清静人安乐，恒持要久长。秋天澄皓色，春日发辉光。

一气从初立，三才位不忙。群生如似梦，甚处得馨香。
武缘龙池二章 其一
符锡（明代）

灵泉秘武水，气蒸翼轸西。自有天地来，谁能测端倪。

混混无终极，上与星汉通。纵观一稊米，万象森鸿蒙。

俯瞰神龙宅，仰跻玄帝宫。玄宫何所见，亭亭两苍松。

松稍挂明月，倒景西池中。龙惊卧不稳，喷涛射晴空。

雷雨霎然至，震惊镆铘峰。居人皆辟易，行者迷西东。

怪此不移时，谭笑曾未终。回视灵泉上，澹烟横白虹。
咒辞
刘伶（魏晋）

天生刘伶，以酒为名。一饮一斛，五斗解酲。妇人之言，慎不可听。
吴李制属同寓富池双泉寺畏寒索饮因写真愫
董嗣杲（宋代）

秋扇已弃物，寒衣还催装。
偃息觉寒侵，客况入渺茫。
宿疢不时作，难恃筋力强。
畏热亦畏寒，北固人之常。
今此露寒初，畏缩尤周章。
共君蛰寺楼，雨话几对床。
布褐莫禁风，芒鞋莫抵霜。
无聊思往时，意惬交秋凉。
散发醉瑶台，濯足歌沧浪。
悲凉所不识，安知有摧伤。
邻家浊酒香，邻僧不住尝。
亟沽两甆罎，连倒浇酸肠。
敌寒固尚赊，姑遣秋宵长。
少年挽不来，乌兔有底忙。
和钱越州穆赠惠州弟
杨杰（宋代）

燕集蓬山雨过凉，湖光何独负知章。万家桃李春风国，两郡旌旄昼锦乡。

和乐岂烦鸣管磬，醺酣非止为杯觞。遥应大庾岭头去，南北枝间梅子黄。
无梦令·三髻山侗爱笑
马钰（金朝）

三髻山侗爱笑。好弱归之一笑。不是我如斯，有个内容欣笑。欣笑。欣笑。真乐自然欢笑。
荆州亭 题扇上琵琶行图
陈维崧（清代）

苦竹黄芦想像，湓浦浔阳怊怅。半幅小丹青，画出东船西舫。

白傅青衫已往，商妇琵琶犹响。无限断肠声，只在行间纸上。
催杨紫卿画梅
左宗棠（清代）

柳庄一十二梅树，腊后春前花满枝。娱我岁寒赖有此，看君墨戏能复奇。

便新寮馆贮琼素，定与院落争妍姿。大雪湘江归卧晚，幽怀定许山妻知。
花谢
方岳（宋代）

骇绿纷红醉欲沈，晚风不易阿环禁。双回姊弟琼瑶面，独试先生铁石心。

春事略如飞梦过，人生莫到受恩深。霓裳一曲今何在，不尽长吟复短吟。
浪淘沙 春晴步郊外
徐燮（清代）

细雨浥轻尘。晓日初晴。桃花红绽柳垂青。正是游人行乐处，云淡风轻。

缓步傍溪行。翠草生生。绿杨高下啭流莺。报道今朝寒食节，明日清明。
寄梁鼎殿丞十二韵
赵湘（宋代）

忆昔初投刺，秋风八咏边。
偶参知好日，一见自多年。
吏散公堂雨，帘垂馆树烟。
共吟曾试茗，同坐或闻蝉。
渡水寻支遁，登山学地仙。
献酬多奥妙，谈笑屢迁延。
夜月侵诗卷，寒灯落酒船。
醉容舝带去，卧许石床连。
池馆今何远，汀洲思倍牵。
庾楼知有约，颜巷奈多缘。
病眼随蓬断，愁心逐旆悬。
高台聊一望，芳草夕阳天。
春日出郊登五龙台过鄢家庄看花六首 其一
欧大任（明代）

晴光飞洒五龙台，少室三花向此开。不是仙人谁敢过，彩云深拥玉鞍来。
子都录示近作成白体一首奉寄
李洪（宋代）

别日江梅半透春。梨花开后独愁人。
欲将芳草萋萋恨，寄向沧江六六鳞。
两处吟当看雪夜，数篇抄值落花晨。
未输谢客池塘梦，六里赓酬句要新。
宿池上
白居易（唐代）

泉来从绝壑，亭敞在中流。竹密无空岸，松长可绊舟。

蟪蛄潭上夜，河汉岛前秋。异夕期新涨，携琴却此游。
题东龛院
严庾（宋代）

晚西寒雨湿黄昏，爱睡山僧已闭门。
独自倚栏还独笑，男儿心事与谁论。
四明李石照过访如水居
邓云霄（明代）

翠柏苍筠伴隐居，春风吾亦爱吾庐。独悬徐孺高人榻，忽枉临邛重客车。

清论如开群玉府，对君胜读十年书。新知自古怜同调，感慨相看意有馀。
纪事八阕 小重山 其五 佛阁聆钟
熊琏（清代）

满目弓矰梦亦讹。荒山归未得、已无家。便同征雁寄苍葭。禅扉静、一径薜萝遮。

清响出窗纱。碧云敲欲破、落霜华。愁人只合悟空花。和泪听、坐到月西斜。
啼鸟
欧阳修（宋代）

穷山候至阳气生，百物如与时节争。
官居荒凉草树密，撩乱红紫开繁英。
花深叶暗耀朝日，日暖众鸟皆嘤鸣。
鸟言我岂解尔意，绵蛮但爱声可听。
南窗睡多春正美，百舌未晓催天明。
黄鹂颜色已可爱，舌端哑咤如娇婴。
竹林静啼青竹笋，深处不见惟闻声。
陂田遶郭白水满，戴胜谷谷催春耕。
谁谓鸣鸠拙无用，雄雌各自知阴晴。
雨声萧萧泥滑滑，草深苔绿无人行。
独有花上提葫芦，劝我沽酒花前倾。
其余百种各嘲哳，异乡殊俗难知名。
我遭谗口身落此，每闻巧舌宜可憎。
春到山城苦寂寞，把盏常恨无娉婷。
花开鸟语辄自醉，醉与花鸟为交朋。
花能嫣然顾我笑，鸟劝我饮非无情。
身闲酒美惜光景，惟恐鸟散花飘零。
可笑灵均楚泽畔，离骚憔悴愁独醒。
上元
王珪（宋代）

昔年今日从宸游，彩仗纷纷已御楼。
半夜众星来紫极，一春万火纵丹丘。
玉栏曾侍看山久，翠斝仍酣赐醴优。
锦帐宵寒薰易歇，梦魂直欲到天头。
列子有力命王充论衡有命禄极言必定之致览之有感
晏殊（宋代）

大钧播群物，零茂归自然。默定既有初，不为智力迁。

籞寇导其流，仲任派其源。智愚信自我，通塞当由天。

宰世曰皋伊，迷邦有颜原。吾道诚一概，彼途钟百端。

卷之入纤毫，舒之盈八埏。进退得其宜，夸荣非所先。

朝闻可夕陨，吾奉圣师言。
次韵薛孟二君唱和
韩驹（宋代）

河东有句不空传，但寄襄阳孟浩然。多虑皆能成白发，一尘莫遣到丹田。

此身彭泽杯中老，浮世邯郸枕上眠。常恨今时无大雅，看君发愤补亡篇。
杨柳店有晋太傅羊叔子祠盖故里也读壁间旧句云老决收吴策辄成长律
裘曰修（清代）

杨柳阴阴太傅祠，行人下马读残碑。遗言杜预才堪代，敛手张华计不疑。

我谓孙王归洛后，略如隋帝破陈时。登床若忆何曾语，下濑楼船空尔为。
句
释善昭（宋代）

阵云横海上，拔剑搅龙门。
夜意
张耒（宋代）

每见青桐落，常虞白发侵。
伤心惟片月，不睡更清砧。
蟋蟀秋声早，银河夜色深。
崎岖无限意，萧索一长吟。
应符生日大人作诗以示恭次元韵
孙应符（宋代）

初度追思夜向晨，敢安暇逸负青春。
鴒原友悌同三益，鹤发康宁拱二亲。
未遂功名酬诲育，勉将诚孝信乡邻。
从今且愿蒙天佑，日待慈颜拜北辰。
苦热
陆游（宋代）

万瓦鳞鳞若火龙，日车不动汗珠融。
无因羽翮氛埃外，坐觉蒸炊釜甑中。
石涧寒泉空有梦，冰壶团扇欲无功。
余威向晚犹堪畏，浴罢斜阳满野红。
奉和对雪（一本作奉和王相公喜雪）
皇甫冉（唐代）

春雪偏当夜，暄风却变寒。庭深不复扫，城晓更宜看。

命酒闲令酌，披蓑晚未冠。连营鼓角动，忽似战桑干。
自崇仁趋新淦凡四夕乃至一寓道观三止僧舍 其二
孙觌（宋代）

异县久为客，穷途饱所更。对床云伴宿，曳杖月同行。

到处身如寄，看山眼暂明。平生饮中趣，酒贱且频倾。
张进武善风鉴谓予豸骨日他早晚入台求诗赠之
崔与之（宋代）

瘦插秋山耸两肩，荒寥不直半文钱。
孤山放鹤林和靖，风雪骑驴孟浩然。
万事转头浑是梦，一身安分总由天。
烦君束起前途事，我欲沧江买钓船。
和裴令公新成绿野堂即事
姚合（唐代）

结搆立嘉名，轩窗四面明。丘墙高莫比，萧宅僻还清。

池际龟潜戏，庭前药旋生。树深檐稍邃，石峭径难平。

道旷襟情远，神闲视听精。古今功独出，大小隐俱成。

曙雨新苔色，秋风长桂声。携诗就竹写，取酒对花倾。

古寺招僧饭，方塘看鹤行。人间无此贵，半仗暮归城。
嘲不识字
宋伯仁（宋代）

难字逢人问，村中一小儿。
璋麞宁易辨，亥豕似堪疑。
卤莽原非莽，耕犁别字犁。
识丁何足道，煮字不充饥。
霅山和丹岩晚春韵
卫宗武（宋代）

雨芽初试美於饴，尤胜新醅出榨时。
坐对青山两清绝，肝脾溢出百篇诗。
奉和袭美太湖诗二十首。圣姑庙
陆龟蒙（唐代）

渺渺洞庭水，盈盈芳屿神。因知古佳丽，不独湘夫人。

流苏荡遥吹，斜领生轻尘。蜀彩驳霞碎，吴绡盘雾匀。

可怜飞燕姿，合是乘鸾宾。坐想烟雨夕，兼知花草春。

空登油壁车，窈窕谁相亲。好赠玉条脱，堪携紫纶巾。

殷勤拨香池，重荐汀洲蘋.明朝动兰楫，不翅星河津。
题禅定寺集公竹院
鲍溶（唐代）

公门得休静，禅寺少逢迎。任客看花醉，随僧入竹行。

归时常犯夜，云里有经声。
桃源忆故人（杏花风）
韩淲（宋代）

杏花雨里东风峭。不比寻常开了。枝上飞来多少。人与春将老。

了城灯火笙箫杳。梦到十洲三岛。睡觉绮窗清晓。绿遍池塘草。
晦日会于六客堂者十二人
王十朋（宋代）

湖山清绝多佳士，暇日壶觞共共携。堂上合成前后客，诗中分共建除题。

不容闰位参卿月，坐觉巫山在霅溪。麟阁功名属公辈，老夫惟愿把锄犁。
客怀
李焘（宋代）

长忆在家好，已知从仕难。
纷纷犹哧鼠，悄悄政栖鸾。
忘意蹑高位，敢言卑小官。
世途真甚隘，怀抱要须宽。
赠贵官家小姬
曾由基（宋代）

小蛮初按曲，趁拍入凉州。宫羽偶失次，回眸顾部头。

部头色微嗔，面赭含娇羞。低鬟语同伴，周郎曾顾不。
示潮州吴宅三甥
郑侠（宋代）

大郎性纯淑，至宝受磨琢。
二郎资秀美，白壁光闪烁。
三郎神照藏，宛苦雏在壳。
五彩翔凤翰，参差见班駮。
三人吾令甥。亦尝从吾学。
昊穹有显通，报应无舛错。
未有祖庆厚，而招子孙簿。
二亲又善教，曾不闲饮啄。
甥虽多似舅，三子自超卓。
为文要根理，鉴古务详博。
不惟子三人，万世同矩彟。
慎勿学舅疾，直指世奸恶。
心虽在规益，世谁受忠谔。
立身既有危，青云在拿攫。
挽同年李荣斋大令 其一
瞿家鏊（清代）

鹏鸟何来促宦程，一场短梦憾分明。血残萧寺春衫碧，肠断山阳夜笛声。

有福死应增岱重，此官生已抵淮清。可怜墨吏贪残甚，成就先生一大名。
奉陪武相公西亭夜宴陆郎中
独孤实（唐代）

仙郎膺上才，夜宴接三台。烛引银河转，花连锦帐开。

静看歌扇举，不觉舞腰回。寥落东方曙，无辞尽玉杯。
长相思
张幼谦（宋代）

天有神。地有神。海誓山盟字字真。如今墨尚新。

过一春。又一春。不解金钱变作银。如何忘却人。
赠赵协律皙
李商隐（唐代）

俱识孙公与谢公，二年歌哭处还同。
已叨邹马声华末，更共刘卢族望通。
南省恩深宾馆在，东山事往妓楼空。
不堪岁暮相逢地，我欲西征君又东。
龟峰寺
赵师秀（宋代）

石路入青莲，来游出偶然。
峰高秋月射，岩裂野烟穿。
萤冷粘棕上，僧闲坐井边。
虚堂留一宿，宛似雁山眠。
治圃杂书二十首
方回（元代）

圃事亦儿嬉，因成二十诗。
似蒙神物助，堪作画图披。
南面开书阁，东偏浚墨池。
土功恐难极，莫可且随宜。
送周思道郎中通理益昌
吕陶（宋代）

闽见冤魄久艰伸，吾以仁心济不仁。十室苟能全一子，万家无虑活千人。

于公治狱门生相，韩厥成功世有民。阴德所施阳报在，莫叹孤宦老朝绅。
新念别 次贺方回韵
吴湖帆（清代）

春思萦纡乍发。愁芳径、草迷裙灭。惹鬓烟光拖绛雪。

碍人枝，惜花心，亲去折。

杯酒寒还咽。又何况、才华横绝。风雨偏来惊梦别。

九回肠，但沉吟，聊问月。
赋顽石从寄中上人
刘黻（宋代）

一日复一日，坐来空世尘。
清潭常见月，老木不知春。
室静佛为证，山深石作邻。
莫询门外路，风雨暗荆榛。
同王六入西山寻白云僧
林鸿（明代）

秋山晚苍苍，引兴白云际。
方闻出谷钟，未返沿源骑。
跻攀霁心目，始到三摩地。
苔色阴际寒，松声静中细。
空僧此岩栖，心寂迹如寄。
经诵有时闲，了了见山翠。
抱琴者谁子，夙性贪幽致。
云卧复何为，冰弦写秋意。
西峰倏含景，石榻又假寐。
身寄孤鹤巢，梦如幽兰气。
夜分气候白，隐隐月初至。
阳涧澹空明，阴林破深邃。
久怀缁锡邻，颇与云山契。
章甫如可投，期君访灵畏。
同行归急困倦不能诗
陈藻（宋代）

行李放迟迟，周遭好拾诗。
归程催我急，脚力与神疲。
来往成虚费，科名未有期。
流传堪脍炙，造物不相亏。
次韵沈茂实小园偶书
方回（元代）

秋风稉稻又尝新，续食年年肯济贫。
远学佺期响□□，近同东老致仙人。
贵公勋业一杯水，俗子面颜三斛尘。
流火授衣诵豳什，戒寒深恐雁来宾。
漫述
黄庚（元代）

烘柳日高花院暖，炷沉烟冷竹窗虚。
开编怕见伤怀事，不读离骚读四书。
送汪仲嘉待制奉祠归四明分韵得论字
范成大（宋代）

丹霄碧海眇高鶱，厌直承明却自论。宝马十年听漏箭，扁舟一自看潮痕。

侍臣相忆松门远，归客还怜菊径存。清润要非山泽相，又烦一札下云根。
三山送真景元
陈宓（宋代）

盖世功名国子师，青春入觐道方夷。
荣华素定终须有，事业难期便勇为。
此日清尊同一笑，明朝丹陛听危词。
东风总送仙舟去，杨柳江头谩似丝。
白莲花
释惠日（宋代）

白羽芬葩陆地莲，可曾遥电水中天。
肯于素鲑分新洁，不与红酣斗碧鲜。
玉井无因斯摘实，金园有兆必开先。
应知瑞兴优云羔，一朵胜芳万古傅。
重九
白玉蟾（宋代）

疎风冷雨北山南，时见归鸿度碧潭。
重九日人多是醉，两三枝菊总斜簪。
登宁和岭
洪适（宋代）

初识宁和岭，有怀占梦时。闻诗千里隔，断织九京悲。

草木应相记，烟云浑异宜。西风袭怀抱，泪睫不胜垂。
偕冯芝亭郑南圃东庵纳凉即景口占二首 其一
盛镛（明代）

散步小桥东，云山四望通。扁舟何处泊，帆卷一溪风。
与府庠诸坐巡夜
范周（宋代）

自古轻儒孰若秦，山河社稷付他人。而今重士如周室，忍使书生作夜巡。
寄题李曰辅清沧园兼颂名家济美且近仙居
邓云霄（明代）

名园傍水称清沧，浩浩江如世泽长。乔木迁莺时睍睆，仙人骑鹤共翱翔。

花团锦幄迎朝旭，月涌金波进晚觞。自笑疏狂老泉石，无缘缩地到高凉。
閒居
王之道（宋代）

五斗不尔竞，一区聊自营。
閒看探花信，静坐听松声。
约客酒初熟，访僧诗漫成。
有时过闾里，往往竞邀迎。
雪中汎舟
方回（元代）

诗翁汎雪船，动趣两三篇。未快看梅眼，空流忆酒涎。

□□冲冻凌，饥雁起荒田。儿女牵衣处，新春入暮年。
春晓
蔡襄（宋代）

曈曈初日注窗明，窗外雏莺乳燕声。东风气味浓于酒，晓梦魔人似宿酲。
张保受降口号
刘廷楠（清代）

鼙鼓声中泛上游，海门何处觅封侯。城头指点洪涛里，刘令生还一叶舟。
狎鸥图
曹鉴乾（清代）

清吟潇洒狎沙鸥，回首蓬莱是旧游。恐著羊裘劳物色，草衣云卧罢垂钩。
木兰花慢·武林归舟中作
董士锡（清代）

看斜阳一缕，刚送得，片帆归。正岸绕孤城，波回野渡，月暗闲堤。依稀是谁相忆？但轻魂如梦逐烟飞。赢得双双泪眼，从教涴尽罗衣。
江南几日又天涯，谁与寄相思？怅夜夜霜花，空林开遍，也只侬知。安排十分秋色，便芳菲总是别离时。惟有醉将醽醁，任他柔橹轻移。
农家
颜仁郁（唐代）

半夜呼儿趁晓耕，羸牛无力渐艰行。
时人不识农家苦，将谓田中谷自生。
知府石太尉闲抱瑶琴荣临圭窦烧筍供膳刻竹题
魏野（宋代）

分茆人忽到茅斋，踏破溪边万点苔。
却恐歌钟喧静境，随轩祇背古琴来。
余幼尝一到庐山再游已三十年矣感怀二首 其二
李纲（宋代）

香炉峰顶紫烟凝，三峡桥边雪浪惊。不为迂疏成远谪，岂能萧浪个中行。

云霞映带松萝色，殿阁深严钟磬声。回首世缘真梦幻，故应长此寄浮生。
黄牛庙
王十朋（宋代）

我从白帝城，舟次黄牛峡。黄牛遗庙存，石马只耳缺。

宛如欧公遗，地灵亦奇绝。固宜镇大川，千载食常血。

何人赞巨力，曾不纪功烈。神乎岂求食，挽石骇舟楫。

或云土胜水，兹亦强牵合。白帝将何云，吾为究其咒。

神禹昔治水，疏凿九州别。百神各效职，僚佐力俱竭。

功成禹化熊，涂山亦为石。譬如穆南征，化者想非一。

有化为牛者，断崖留遗迹。岂亦黄帝馀，与牛同一色。

至今名此峡，援溺有阴力。淫祠自其俗，神手本正直。

爵以保安侯，足以章神德。
次韵和德麟过希道作
晁说之（宋代）

笠泽人闲书已丛，分甘寂寞与谁同。
故人相遇白头日，往事独悲黄叶风。
去国贵游惊灞岸，浮家公子乐湘中。
此情缱绻思朝夕，百仞寒岩饮水虹。
赠沈生卖墨
倪瓒（元代）

桐烟墨法后松烟，妙赏坡翁已久传。麋角胶清莹玄玉，龙文刀久淬寒泉。

山廨唯珍白鹅帖，云窗谁录古苔篇。爱尔治生吴市隐，收煤一室数灯然。
西还
元稹（唐代）

悠悠洛阳梦，郁郁灞陵树。落日正西归，逢君又东去。
思嵩送刘推官赴幕府
郭祥正（宋代）

我思嵩兮，三十六峰之葱苍。云霞卷舒兮，纷五色而烂朝阳。

渺群仙之不可见兮，时有鸾鹤双翱翔。穷崖断壑兮，飞泉吼怒舂琳琅。

俨修松与美竹兮，碧离离而低昂。考周室之卜世兮，顾八表为中央。

天乃宠于吾宋兮，六陵相差而永藏。惟传祚之亿万兮，岂八百以为之长。

引伊洛之二水兮，聿通汴而注扬。回黄流于故道兮，灭湍射而汪洋。

横星桥于河汉兮，紫阙峙而炜煌。列槐植之行秀兮，历五代而经唐。

承太平之雨露兮，幸不遭乎伐戕。为众木之耆艾兮，如羽盖之迭张。

慨离彼而适此兮，亦出处之靡常。既寓情于物表兮，独思嵩之未忘。

忽有客兮鼓楫，言别我兮灵羊。将度庾岭，沿涛江。

涉淮溯汴，入幕乎洛阳。词气有馀，顿挫铿锵。诚南士之颖出，然未始离乎炎荒。

请陟嵩而远览，循今古而徜徉。矫垂天之翼，灿琼瑶之章。

于是被诏音，登玉堂。返视乎罗浮朱明，如弃鱼目而怀夜光也。
杂兴 其一
吴安谦（清代）

松柏入尘市，价不及桃李。生无媚世姿，安与众竞美。

达人守其真，赏心空谷里。静极虚妙生，万事不到耳。

行乐根性命，性命寄山水。悠悠天地间，几人悟至理。
雪中送客过清水闸二首
杨万里（宋代）

雪中出去雪中回，深闭牖棂偶一开。
墙里人家扫檐瓦，玉尘打入轿牖来。
湘阴邓氏翠微洞
邹浩（宋代）

卧云云无心，听松松有韵。快哉耳目中，吾今亦同分。
守居园池杂题 菡萏轩
文同（宋代）

朝阳媚秋漪，菡萏隔深竹。谁开翠锦障，无限点银烛。
晚春卧病
谢调元（清代）

相怜祗贫病，此语信非诬。风捲林花入，春归庭草芜。

小蜂才护蜜，新燕又将雏。二竖何时退，呼儿看药炉。
代书寄程正叔
邵雍（宋代）

严亲出守剑门西，色养欢深世表仪。
唐相规模今历历，蜀氏遨乐旧熙熙。
海棠洲畔停桡处，金雁桥边立马时。
料得预忧天下计，不忘君者更为谁。
偈颂七十二首 其三十九
释祖钦（宋代）

巇崄中平实，平实处誵讹。觌面承当得去，元来用处不多。
金沙泉
陈岩（宋代）

金能生水水涵金，本本源源造化心。
几许碎金随水出，披沙终日若为寻。
浣溪沙
严既澄（清代）

炫世风流梦已醒。过人哀乐尚纵横。不堪重话少年情。

万叠酸甜供点染，十年沾著误生平。长宵无计脱愁扃。
五子诗五首 其四 宗考功臣
梁有誉（明代）

吏部慷慨人，早晚耽著作。所得皆经奇，郁郁济世略。

高视凌千载，词赋悼寂寞。结藻灿国章，著论丽丹艧。

感时赋长杨，菁华叹昭爚。烛龙耀天街，蔀屋徒萤爝。

复古力何雄，怜才意不薄。末俗振风骚，平生重然诺。

莫逆今昔希，词盟欣有托。古来贤达士，道在从龙蠖。

瞻彼肃肃羽，万里翔寥廓。邴生宦业微，怀恩向丘壑。
煖雨
韩淲（宋代）

土煖鸣嘘蚓，山昏聚宿鸦。沿流多佛屋，隔县少诗家。

怕醉休温酒，狂吟待饮茶。花天晴自喜，麦地雨谁家。
王夫人挽词
楼钥（宋代）

淑质依名士，身期百不忧。
藁砧家万里，蓬首日三秋。
随母传遗业，嵇孤托旧游。
幽原诵诗传，无愧柏为舟。
颂二首
释道行（宋代）

我不会兮不如你，达磨当门缺两齿。
满棠无限白苹风，明明不自秋江起。
怀金陵三首·其三
张耒（宋代）

曾作金陵烂漫游，北归尘土变衣裘。
芰荷声里孤舟雨，卧入江南第一州。
藏云轩
蔡莱（宋代）

山边畏景欲流金，山下浮埃几度深。水宿岩栖得真乐，可无馀事到商林。
别于鳞子与子相明卿十绝 其五
王世贞（明代）

日观峰高高插天，天门双辟俯苍烟。无人共拾金光草，拄杖行吟望斗边。
哨遍（括兰亭记）
吴潜（宋代）

在晋永和，癸丑暮春，初作兰亭会。集众贤，临峻岭崇山，有茂林修竹流水。畅幽情，纵无管弦丝竹，一觞一咏佳天气。于宇宙之中，游心骋目，此娱信可乐只。念人生相与放形骸。或一室晤言襟抱开。静躁虽殊，当其可欣，不知老至。

然倦复何之。情随事改悲相系。俯仰间遗迹，往往俱成陈矣。况约境变迁，终期于尽，修龄短景都能几。谩古换今移，时消物化，痛哉莫大生死。每临文吊往一兴嗟。亦自悼不能喻于怀。算彭殇、妄虚均尔。今之视昔如契，后视今犹昔。故聊叙录时人所述，慨想世殊事异。后之来者览斯文，将悠然、有感于此。
舟中作
陆游（宋代）

东浦菰蒲合，南庄桑柘繁。
潮生无断港，寺废有颓垣。
籴米寻山步，移舟泊水村。
野人多旧识，相对两无言。
舒子俊见过
戴表元（宋代）

来往通家不厌频，青山心性白云身。
阴林石溜风传语，霜月溪梁水写真。
岁俭鱼鲑难猝致，天寒乌鸟自相亲。
燎炉薪暖糟床响，随分欢留作好春。
羲娥谣
杨万里（宋代）

羲和梦破欲启行，紫金毕逋啼一声。
声从天上一人世，千村万一鸡争鸣。
素娥西征未归去，簸弄银盘浣风露。
一丸玉弹东飞来，打一桂林雪毛兔。
谁将红锦幕半天，赤光绛气贯山川。
须臾却驾丹砂毂，推上寒空辗苍玉。
诗翁已行十里强，羲和早起道无双。
言怀二首
陈造（宋代）

此身与世分相违，可是平生不见几。
知己方占白鸡梦，寸心已傍碧山飞。
周旋觞咏须三益，斟酌行藏欠一归。
甓社湖西隐君子，为翁应扫钓鱼矶。
李邺侯
陈曾寿（清代）

事急易受言，豁达称高皇。承平骨肉际，何益百子房。

愁哉李邺侯，宠荣无比方。联辔复对榻，莫救建宁王。

苦诵台瓜词，中夜起彷徨。华茵伏缄毡，刻骨神惨伤。

隐忍复隐忍，众情安可量。进退有大节，龙蛇寓行藏。

一朝决然去，冥鸿天际翔。
满江红
李祁（宋代）

冷冷西风，渐吹得、水清如许。凝望处、波心霞照，沙明远浦。

翡翠尚馀三径草，胭脂已染千山树。看晴空、万点荻芦花，飞银絮。

陪俊赏，惭辞拙，乡思乱，愁难数。叹燕鸿过尽，都归何处。

老大久抛沧海梦，倦怀懒整冰弦语。只相宜、江畔玩滩声，鱼龙舞。
引龙珠歌龙
陈泰（元代）

鳅湖之阴龙蜕骨，常见群仙与龙集。一朝掘地得龙珠，暖雾浓岚光不没。

黄昉细滑凝土脂，紫晕斜回带泉脉。怪来鳅湖云气黑，何代何年有奇迹。

乃知非龙亦非珠，玉女明星散金碧。不是青囊一卷书，咫尺幽冥永相隔。

虾须蟹眼即龙媒，罔象羵羊应龙出。精灵感动谁得知，一笑看珠缨断绝。

君不见吴城山，洞庭浦，剑气飞空人共睹。当时蜿蜒顾其母，一念能回帝关虎。

泪花落石尽成珠，珠石固知相比数。君家儿女亦纯孝，见石思亲意凄楚。

惜君茕茕在中路，虚幌寒衾自朝暮。蜀国蛾眉自可怜，石镜沈明照千古。
督下麦雨中夜归
陆游（宋代）

细雨闇村墟，青烟湿庐舍。
两两犊并行，阵阵鸦续下。
红稠水际蓼，黄落屋边柘。
力作不知劳，归路忽已夜。
犬吠闯篱隙，灯光出门罅。
岂惟露沾衣，乃有泥没胯。
谁怜甫里翁，白首学耕稼？未言得一饱，此段已可画。
磨勘转朝请郎
喻良能（宋代）

脱身畎亩簉簪绅，父母妻孥均沐恩。
百年七万二千饭，要须一饭不忘君。
送客春游岭南二十韵
白居易（唐代）

已讶游何远，仍嗟别太频。离容君蹙促，赠语我殷勤。

迢递天南面，苍茫海北漘.诃陵国分界，交趾郡为邻。

蓊郁三光晦，温暾四气匀。阴晴变寒暑，昏晓错星辰。

瘴地难为老，蛮陬不易驯。土民稀白首，洞主尽黄巾。

战舰犹惊浪，戎车未息尘。红旗围卉服，紫绶裹文身。

面苦桄榔裛，浆酸橄榄新。牙樯迎海舶，铜鼓赛江神。

不冻贪泉暖，无霜毒草春。云烟蟒蛇气，刀剑鳄鱼鳞。

路足羁栖客，官多谪逐臣。天黄生飓母，雨黑长枫人。

回使先传语，征轩早返轮。须防杯里蛊，莫爱橐中珍。

北与南殊俗，身将货孰亲。尝闻君子诫，忧道不忧贫。
金鸡报晓
朱元璋（明代）

鸡叫一声撅一撅，鸡叫两声撅两撅。
三声唤出扶桑日，扫尽残星与晓月。
石桥琪树
蔡隐丘（唐代）

山上天将近，人间路渐遥。谁当云里见，知欲渡仙桥。
送李仔
许景衡（宋代）

塞垣人物岂寻常，推择而今属庙堂。戚里从来有名将，家声当复振诸郎。

古陂解冻干顷碧，官柳惊春一拂黄。下马也知无个事，蓼花诗兴自难忘。
赋得绿树阴浓夏日长
郑青蘋（清代）

学飞乳燕绕回廊，出水芙渠冉冉香。曲院花凝晨露润，小窗人耐晚风凉。

莺梭乱织千条柳，蛙吹时喧半亩塘。欹枕横斜书数卷，了将清课日初长。
法轮齐禅师春轩于薝卜丛名曰薝卜二首 其一
释德洪（宋代）

人世百年蝴蝶梦，纷纷栩栩逐春繁。观根戏扫旃檀座，随意为春薝卜园。

君每据梧深有味，我来欲问自忘言。丛林何必犹迷照，香在枝头不在轩。
城南杂题 其二
刘敞（宋代）

垂杨冉冉笼清籞，细草茸茸覆路沙。长闭园门人不入，禁渠流出雨残花。
之文
韦骧（宋代）

薄晚出城闉，江桥渡清澈。暝投僧居宿，虚阁对圜月。

收灯纳寒僧，莹净见毫末。久之未即卧，爽气爱轩豁。

既眠复辗转，竟夕滩声聒。嘐嘐辨初鸣，隶报马已秣。

就途诹所历，七驿皆岑绝。自兹五昏晓，寝食乃其歇。

肩舁及揽辔，必步由险辍。侧身经崎岖，仰首睨嵽嵲。

萦栈远如线，危处甚苕发。独榷跨不测，震足殊卼臲。

履之为不疑，无乃徼幸切。缘崖瞩飞涛，尽眼喷霜雪。

往往生眩转，收昐不敢瞥。间或得佳趣，终多备惊蹶。

高峰撼玉枕，日射增皎洁。因以名其村，野老能指说。

蘧庐尽流泉，夜响每凄咽。哀吟听猿狖，残星半明灭。

边城行渐近，山势如削铁。跋历愈艰苦，气象且凋缺。

萧条道旁舍，编版代瓦设。田妇负所汲，鸢肩语嘲哳。

对此动叹嗟，闾里念远别。我行缘所职，期会尤慎发。

指日鸠群众，乡兵谨冬阅。腰弓盈半万，著令明赏罚。

颛颛觊讫事，且惮粮糗竭。唯予敢自暇，憩止养关节。

所以图兼程，黾勉强羸劣。读书贵行志，王事无琐屑。

致身非青云，努力乏奇烈。天涯适驰走，使指亦忝窃。

何当成岁课，归奏黄金阙。解组虽未能，乞麾蕲敛拙。

优游近吾土，庶便松楸谒。遐想无以止，作诗纾郁结。
和史志道侍郎 其二
曾协（宋代）

簿书堆案阻寻幽，想像高人物外游。自昔品题多北客，故知物象胜中州。

云经乱石馀膏润，烟过悬崖自去留。暂俯澄潭倚苍壁，已疑身世在鳌头。
挽戚虚中
华岳（宋代）

梦里匡庐兴未阑，转头世事已辛酸。肥家有术疑非药，漉酒从人笑不冠。

雁序向人群已失，凤雏过眼影何单。不堪回首原头路，一坞松楸生暮寒。
题女真猎骑图（二首）
郯韶（元代）

白草原头闻雁声，黄沙碛里马蹄轻。
举头忽见边城月，倒著丝鞭不肯行。
谏院台省语
佚名（唐代）

遗补相惜，御史相憎，郎官相轻。
次韵薛子明赋雪渊寒瀑
许及之（宋代）

南山阻且秀，三峰屹而挺。笙跨夜鹤声，松纳古潭影。

珍潜滃无夜，樵涉深及胫。星娥閟灵踪，月卿探幽屏。

同气想飞霞，相过谈倒景。傥遇莲叶舟，定自太华井。
莹心泉
李吕（宋代）

修绠何妨汲，羸瓶不自任。
从渠清彻底，伴我岁寒心。
次韵答接伴夏倚少卿
韩琦（宋代）

定幕雍容绿水滨，使轺今喜接光尘。当年不足称良治，此日空惭问大钧。

钟鼎已无前饮胜，笑言应认昔怀真。开樽莫惜俄欢弁，数刻相违易怆神。
梦醒
苏章阿（清代）

梦醒已无迹，愁来不可寻。镫残照孤馆，叶落响疏林。

寒月淡于水，秋钟冷若琴。寂寥当夜半，拥枕独悲吟。
许七侍御弃官东归潇洒江南颇闻自适高秋企望…十韵
杜牧（唐代）

天子绣衣吏，东吴美退居。有园同庾信，避事学相如。

兰畹晴香同，筠溪翠影疏。江山九秋后，风月六朝馀。

锦帙开诗轴，青囊结道书。霜岩红薜荔，露沼白芙蕖。

睡雨高梧密，棋灯小阁虚。冻醪元亮秫，寒鲙季鹰鱼。

尘意迷今古，云情识卷舒。他年雪中棹，阳羡访吾庐。
边墙
俞讷（清代）

斥堠烽烟静，沿壕长绿莎。高台蹲健鹘，荒碛卧明驼。

地利宜耕牧，边氓息铠戈。驱车经废堞，怀古漫悲歌。
登庾楼
董嗣杲（宋代）

重支瘦竹上危楼，凉袭纶巾羽扇秋。
天地江山风浪起，汀洲芦荻水烟浮。
谁听调夜琵琶苦，拟泛吟秋舴艋游。
唤得元规魂梦醒，何妨小作踞床留。
念奴娇（暮秋登石桥追和祝子权韵）
毛幵（宋代）

十年湖海，叹潘郎憔悴，无心云阁。强起登临惊暮序，目极清霜阁落。散发层阿，振衣千仞，浩荡穷林壑。B879寥无际，镜天收尽云脚。

长啸声落悲风，想沧洲万里，当年归约。回首区中无限事，此意谁同商略。欲驾飞鸿，翩然独往，汗漫期相诺。滞留何事，坐令双鬓如鹤。
禾稼在野人有更生之望喜而赋此 其二
朱浙（明代）

低田美禾稼，高田饶黍菽。丰歉昧前期，苦乐易翻覆。

贫者嗟已流，死者不可复。何当忍须臾，待此岁时熟。
有窦复者世居镇戎能道边事
王陶（宋代）

君不见镇戎千顺弓箭手，耕种官田自防守。
相团置堡御蕃军，下视贼庭殊不有。
杀羊取骨燃燕炙，试卜贼兵知入寇。
都校招呼入堡居，堡外重围百里余。
墙低城小不难破，贼箭如棚城上过。
堡中不及数十人，且斗且骂且欣欣。
登陴斫门谓平取，应弦死伤已无数。
窗间定箭射酋豪，一箭已闻哭声举。
争将锦囊里贼尸，鸣金收众唯恐迟。
不唯城堡依然固，吾众不伤毫与釐。
自从干戈动四鄙，覆军杀交增无耻。
朝廷未省遗边功，可事此勋不闻纪。
安得天兵百万众，尽如此辈坚且勇。
绿章封事
李贺（唐代）

青霓扣额呼宫神，鸿龙玉狗开天门。
石榴天发满溪津，溪女洗天染白云。
绿章封事咨元父，六街马蹄浩无主。
虚空风气不清冷，短衣小冠作尘土。
金家香弄千轮鸣，扬雄秋室无俗声。
愿携汉戟招书鬼，休令恨骨填蒿里。
高宜试剑石
李新（宋代）

巨石中分断，涓流自此东。
尧仁方宅土，项氏曷当锋。
兴起汉高业，勤劳夏禹功。
故应行道者，知古企遗踪。
王昭君
傅霖（宋代）

欲诉琵琶泪满巾，边风到处是胡尘。伤心马上容憔悴，还胜当年画里人。
史院席上次首相吴公元韵
黄履（宋代）

礼攽三事宴，史发两朝馀。偶缀金闺彦，来紬石室书。

法良司马不，辞措子游欤。盛事逢衰懒，重须读五车。
满何红 其五
杨炎正（宋代）

把酒对斜日，无语问西风。胭脂何事，都做颜色染芙蓉。

放眼暮何千顷，中有离愁万斛，无处落征鸿。天在阑干角，人倚醉醒中。

千万里，何南北，浙西东。吾生如寄，尚想三径菊花丛。

谁是中州豪杰，借我五湖舟楫，去作钓鱼翁。故国且回首，此意莫匆匆。
惠安寺
苏庠（宋代）

沙溪烟绝雨才通，无数深红间浅红。山店落英春寂寂，青旗吹尽柳花风。
磬湖偶成
喻良能（宋代）

只欠退之盘谷序，已成摩诘辋川图。
暮年宁复须西子，不用扁舟向五湖。
馀干登眺有怀 其一
赵蕃（宋代）

溪山得意竟忘归，岁月飘零两鬓稀。祇有裴回与搜句，老无笔力愧传衣。
忆绿岗翁
黄公辅（明代）

三十年前事怆神，几番夜雨连床人。春风燠煦襟期似，兰味纷床道韵真。

白下归来琴寂寂，武溪怀想梦频频。家声赖有延绵瓞，天道繇来作者因。
胡元迈集句作宫词二百求题跋为书两章
孙应时（宋代）

五侯鲭具人间味，百衲衣裒天下工。
宫体故宜供帖子，玉堂何日唤诗翁。
早春题湖上顾氏新居二首
项斯（唐代）

近得水云看，门长侵早开。到时微有雪，行处又无苔。

劝酒客初醉，留茶僧未来。每逢晴暖日，唯见乞花栽。

门不当官道，行人到亦稀。故从餐后出，方至夜深归。

开箧拣书卷，扫床移褐衣。几时同买宅，相近有柴扉。
秋英十咏 其十 芦花
弘历（清代）

采苍沙岸漾风沦，合著孤舟理钓纶。愁煞杜陵萝月下，相看一例白头人。
和黄鲁直游百花洲盘礴范文正公祠下以生存华屋处零落归山丘为韵赋十诗 其五
夏倪（宋代）

有酒当自醑，有室莫共处。古今一丘貉，何能坐飞语。
宋伯华趋朝用川字衫字韵作二诗送之
廖行之（宋代）

驰名衮衮甚长川，君独乘风万里船。
得意正看期汗漫，趋时宁肯媚连娟。
升沈百辟方公道，扶植斯文要众贤。
元献景文今棣萼，还须柱石汉中天。
挽左司江公 其三
许景衡（宋代）

宪府叨新渥，京华会卜居。迂疏惭琐琐，许与独渠渠。

酬唱看遗墨，漂零送輤车。他年桐水上，雪涕更踌躇。
用韵答游司直见寄
洪咨夔（宋代）

道在皇王帝霸间，古今同是一人寰。
不愁垂白三千丈，独喜飞人十二闲。
晚桂荐花熏鼎古，寒松堕子茗瓯斑。
山中风味无人会，赖得新诗起老顽。
送侄孙周上人归剡余亦入吴门
释行海（宋代）

三十余年不在家，齿摇发白眼昏花。
如今送子东归去，心逐征帆过白沙。
蓦山溪·从来习性
姬翼（元代）

从来习性，尘冗知多少。省后急消磨，动静里、专专计较。闲非闲是，不挂一丝头，牢闭口，紧降心，人我先除扫。住行坐卧，莫把心王恼。向上有机关，更不许、愚迷便晓。积功累行，慧眼忽然开，芝草秀，大丹成，作个仙无老。
五月六月雨寒二十余日
方回（元代）

五月今年更索裘，穷山积雨冷于秋。
斯须变化真难料，宿昔沉于幸少瘳。
老强读书犹有益，贫因知道故无忧。
葵花零落浑閒事，且望田家早稻收。
马首石诗
许景衡（宋代）

世俗亦知千里远，却将凡马被雕鞍。何人欲识真龙种，好向岩头子细看。
奉和元丞侍从游南城别业
李端（唐代）

垂朱领孙子，从宴在池塘。献寿回龟顾，和羹跃鲤香。

高松先草晚，平石助泉凉。馀橘期相及，门生有陆郎。
结盘谷庵书怀
何南凤（明代）

古人事船居，宁复问地利。烧骨散清流，不为身后计。

祇缘道者心，偏与山川契。空谷足烟霞，死生皆惬志。

把茆盖却头，善养浩然气。
夜坐谨成小诗呈晦堂心老
彭汝砺（宋代）

修鍊清彻骨，斡旋幽入神。寸丝缚九虎，一指挂三钧。

丈室夜忽旦，寒崖冬自春。师乎何所命，学佛亦非人。
春夜
徐蒇（宋代）

斜光月映纱窗小，美荫云连翠竹高。花露染成香地暖，隔帘轻吹晚骚骚。
题谢太尉养素堂
曹勋（宋代）

东山雅望意雍容，养素璇题振道风。剩贮琴书供啸咏，更新窗道不青红。

数峰吴越登临外，千里江山指顾中。玉碾碧天冷无际，中秋莫放酒杯空。
隆兴天子七月十三日亲享太庙先期风雨弥日及
曹勋（宋代）

雨脚如麻入夜深，飘风从雨拔山林。
守灯危坐不敢息，惟有皇天知此心。
寄鹤林休上人
萨都剌（元代）

上人才思塞胸次，强欲禁之无不鸣。一日相望吐奇句，满林光彩照山精。
蒿复
徐世隆（金朝）

世传蒿复蹑灵魂，庙宇烧残敝复新。七十五司阴□□，□千馀复远祠人。

天神志似张华博，地狱图如道子真。积少成多能事毕，泰山元不厌微尘。
赠识庸师
释今回（明代）

远公栖隐杜柴扃，云木森森背古城。居士少过谁结社，祖庭长住独持经。

磬声断续月光上，木榻幽深佛火明。客邸逢君知旧识，一闻高论便心倾。
菩萨蛮（玉山道中）
赵师侠（宋代）

霜风落木千山远。护霜云散晴曦暖。潇洒小旗亭。山花照眼明。

粉妆匀未了。一捻春风小。把酒恨匆匆。深情妩媚中。
无风溯江崇朝十里忽得午风快然成咏
赵执信（清代）

欲知舟上泷，譬若鱼升木。因循日高舂，跌宕水一曲。

欹岸黄叶林，时露参差屋。遥数天末山，苦恋篷际目。

何来快域风，径为鼓帆腹。有如绝尘马，或是避弦鹿。

奔云乱鹅鹳，碎浪喧琴筑。列堠争送迎，顾揖不暇瞩。

榜人啸闲逸，余亦谢拘束。通塞自有时，结念毋欲速。
导引·秘文镂玉
佚名（宋代）

秘文镂玉，金阁奉安时。旌盖俨仙仪。珠旒俯拜陈章奏，精意达希夷。卿云郁郁曜晨曦。玉羽拂华枝。灵心报贶垂繁祉，宝祚永隆熙。
富池江口夜泊 其三
郭奎（元代）

瞿塘西上接成都，天下奇才八阵图。梁父不因徐庶解，终身陇亩一凡愚。
过故人庄
孟浩然（唐代）

故人具鸡黍，邀我至田家。
绿树村边合，青山郭外斜。
开轩面场圃，把酒话桑麻。
待到重阳日，还来就菊花。
次韵王穉川客舍二首
黄庭坚（宋代）

身如病鹤翅翎短，心似乱丝头绪多。
此曲朱门歌不得，湖南湖北竹枝歌。
刺绣
宗粲（清代）

春日正迟迟，当窗理彩丝。鸳鸯慵不绣，祇绣女贞枝。
战袍
黄衷（明代）

青霞叠叠越罗香，落手并刀定短长。结束不妨同楚制，抬揌真见别儒章。

葳蕤巧对团花缝，淩乱偏欺锁甲光。三尺玉龙应自许，试看谈笑靖炎方。
赠饮客
沈辽（宋代）

鄙性不嗜饮，不知酒中乐。古人能闭关，此兴应可度。

形骸委物外，宠利安能薄。何为攘臂人，喧卑同燕雀。

朝挥百神王，夕引群忧涸。畴昔二三公，逃死向杯杓。

我乐不在是，陶然造冲漠。子当剧醉时，相访南山脚。
初春济南作
王士祯（清代）

山郡逢春复乍晴，陂塘分出几泉清？
郭边万户皆临水，雪后千峰半入城。
秋城晚望
黄公度（宋代）

断续悲笳起丽谯，冥冥晚色四山椒。
隔江人散虚分米，十里津喧蜑趁潮。
夕照含山心悄怆，西风动地鬓飘萧。
低头自笑微官缚，东望沧溟归路遥。
洞霄宫 其一
钱景谌（宋代）

清夜宿瑶宫，云开天柱峰。千岩空洞月，万籁古坛松。

仙驭闻鸣鹤，琅舆想六龙。朝元步虚罢，祥吹引林中。
悼灭翁
释了惠（宋代）

咬牙啮齿骂松源，四海五湖洪浪奔。
天目山云梁渚月，就中嘲谤不成冤。
春雨
张耒（宋代）

春雨不肯晴，春云与地平。
柯山数椽屋，昼夜倾檐声。
阴沉人意数，但愿醉不醒。
园花知在亡，渠溜飘红英。
今年穷到骨，憔悴客江城。
花时不得出，风雨掩柴荆。
自我学道来，万事一羽轻。
惟有惜春意，未忘儿女情。
龃龉可奈何，努力饱饭行。
往日虽莫挽，来日岂无程。
忽记祖燕公，佳句与帝赓。
今岁随宜过寒食，明年倍调作清明。
题客邸
宗室某（宋代）

蹇卫冲风怯晓寒，也随举子到长安。
路人莫作亲王看，姓赵如今不似韩。
宿洞神宫春晓书事
萨都剌（元代）

道人睡起窗月白，饭熟黄粱鸡乱啼。门外卖花声已过，街头春雨竟成泥。
孅阿一绝
苏籀（宋代）

不瑕彭泽愿言中，都治姿年慧则通。
揭调郡斋宾孺子，孅阿茜粲驻芳踪。
赠探花郎
黄裳（宋代）

探花车骑似游龙，未入桃源先阆风。衫上十分新染翠，衣间一点半开红。

身如骥子无双俊，人报鳌山第几宫。便是醉仙何处去，上林园在五云中。
庭菊纷披有怀王喻二君子
李梦阳（明代）

雁急秋真晚，园空菊自黄。露团番有色，风度不随香。

却忆初开日，君来夜把觞。忍今看烂熳，独绕碧篱傍。
桐洲杂诗 其四
陈遇夫（清代）

寸心无限事，笔札岂能传。月上行吟处，云生水槛前。

沧浪花惜鬓，索莫酒忘眠。莫作相如赋，无人换一钱。
田舍即事十首
刘克庄（宋代）

此日田舍汉，当年省禁臣。
丝纶隔世事，蓑笠暮年身。
龙弃真初祖，羊求在近邻。
南朝足名士，吾独爱吾真。
晚晴步塘上
谢薖（宋代）

漫踏斜阳堤上行，偶逢白叟问年登。去年禾乾龟兆拆，今年雨多禾耳生。
和提举送淮长老住延寿寺 其一
彭汝砺（宋代）

少时见说饱丛林，宴坐垂年味更深。月印夜潭非有意，云归秋嶂亦无心。
公实作暴雨诗次其韵
洪炎（宋代）

民生惟播殖，天意在农深。一夜盆倾雨，千家粒食心。

知时占聚蚁，催种有鸣禽。喜是田间语，青青刺水针。
潼州府
汪元量（宋代）

潼江待我洗吟眸，如此江山是胜游。
红袖斗歌才拍手，绿鬟对舞尽缠头。
箜篌急撚风生座，鼙鼓连挝月上楼。
一夜不眠鸡戒晓，又骑铺马过绵州。
圄空讼息复遇肆眚庭事萧然蒙良器解元宠诗辄以二章为谢 其二
葛胜仲（宋代）

编户相安易得情，年来狴犴每刑清。庭閒不复施梧象，俗朴聊同示草缨。

牍背仅能平枉桡，需头那复觊褒荣。人言官事无由了，暂得居官事了名。
村居（四首选二）
王冕（元代）

其 一
英雄在何处？气概属山家。
蚁布出入阵，蜂排早晚衙；
野家团部伍，溪村拥旗牙。
抱膝长吟罢，天边日又斜。

其 二
避世忘时势，茅庐傍小溪。
灌畦晴抱瓮，接树湿封泥。
乳鹿依家卧，幽禽过竹啼。
新诗随处得，不用别求题。
书墨竹二首 其二
王恭（明代）

㲯毵翡翠羽，错落珊瑚枝。凤鸟久不至，琼箫空自吹。
楼居杂句五首 其四
周紫芝（宋代）

五月江南烟雨时，吴侬初喜饷杨梅。绿枝红雨连山暗，应似泸戎摘荔枝。
玉漏迟（和何君元寿梅）
何梦桂（宋代）

问春先开未，江南野水，得春初小。独殿群芳，却道花前开早。长苦冰霜压尽，更说甚、风标清窈。些子好。孤香冷艳，有谁知道。

年年吹落还开，听画角楼头，送他昏晓。何处玉堂，满地苍苔不扫。谁是肝肠铁石，与共说、岁寒怀抱。花未老。无奈酒阑情好。
打马
林希逸（宋代）

九折羊肠片纸间，机心觌面险于山。是非喻马一儒墨，得失争蜗两触蛮。

危似楚兵临汉堑，急如齐客度秦关。良图邂逅何分别，莫诧争雄衣锦还。
九月二十五日有传秋闱两榜至书舍见思永杨植以诗中乙科喜乡闾之有人学业之丕振因赋三绝以自释 其三
刘崧（元代）

文运兴隆属圣明，科名事业贵精成。读书三十何能立，心折鸡鸣听五更。
次吕给事安昌岩避暑
杨天惠（宋代）

恳乞鱼书得梓潼，曾司紫诰駮斜封。江山似解邀康乐，傅瑞时来访彦龙。
次潘别驾韵
汪莘（宋代）

野店溪桥柳色新，千愁万恨为何人。
殷勤织就黄金缕，带雨笼烟过一春。
忆留紫元古意二首
白玉蟾（宋代）

东风若有情，吹我梦魂飞。
灯前半夜醒，枕上三山归。
二子相与言，相执不相违。
何处一声钟，寒泪滴征衣。
西陵桥
胡仲弓（宋代）

界破苏公十里堤，雕梁轧水漾虹霓。
杜鹃也恋钱唐景，不向西陵桥上啼。
自挽
郑思肖（宋代）

堂堂男子不封侯，与命为仇死未休。陷虏有歌春梦断，哭天无地夜魂愁。

九清风露极玄处，万古虚空自在游。痛恨莫能生报国，从今阴骘溥南州。
西林
张宁（明代）

瀼西佳致杜陵庄，曲径通幽入草堂。日映松皋穿户淡，水流花坞过桥香。

条桑剪雨春蚕罢，败莠漂风晚稻长。胜事不穷清赏足，直须诗画为传芳。
次韵子瞻道中见寄
苏辙（宋代）

兄诗有味剧隽永，和者仅同如画影。短篇泉冽不容挹，长韵风吹忽千顷。

经年淮海定成集，走书道路未遑请。相思半夜发清唱，醉墨平明照东省。

南来应带蜀冈泉，西信近得蒙山茗。出郊一饭欢有馀，去岁此时初到颍。
重与彭兵曹
贾岛（唐代）

故人在城里，休寄海边书。渐去老不远，别来情岂疏。

砚冰催腊日，山雀到贫居。每有平戎计，官家别敕除。
文公讲堂
岑参（唐代）

文公不可见，空使蜀人传。讲席何时散，高台岂复全。

丰碑文字灭，冥漠不知年。
雪夜观灯和彦明二首 其二
顾璘（明代）

雪花凝素照虚台，薄暮谁披鹤氅来。酒熟似邀灯节至，梅开应被笛声催。

临觞幸免当官累，投辖惭非劝客才。莫笑田家无所献，火轮冰柱亦诗材。
哭张博士太常
罗隐（唐代）

前辈倏云殁，愧君曾比方。格卑虽不称，言重亦难忘。

谏草犹青琐，悲风已白杨。只应移理窟，泉下对真长。
送延平邓医
刘克庄（宋代）

和扁过门千百辈，邓先神妙七闽推。
非关玉枕方犹閟，自是金篦刮已迟。
天下岂无书未见，世间唯有老难医。
绮裘宝马相酬赠，未抵樗翁七字诗。
司徒工开府韩国富公挽辞四首
司马光（宋代）

杖屦还私第，精诚在本朝。
爱君老不懈，忧国没方昭。
东阁秋牢落，西芒夜寂寥。
只应忠亮志，气运不能消。
满江红
黄人杰（宋代）

解语宫商，为谁奏、长生一曲。见说道、密堂深处，宝香芬馥。

月里说仙云际下，乘鸾来伴凫仙宿。约年年、生日醉冰篘，簪梅玉。

花与貌，争清淑。云共发，斗新绿。尽壶觞为寿，苦无他祝。

有子有孙真老大，无嗔无妒家和睦。更鸾花、剩着几番封，平生足。
贺宋嗣宗除岳阳守五绝
史尧弼（宋代）

龙虎十年气壮哉，抵排霜雪傲风雷。
湖边老树勤封植，会有仙真邂逅来。
诗偈 其三十七
庞蕴（唐代）

大海阔三千，巨深五六万。余特七尺躯，入里饮一顿。

当时枯竭尽，龙王自出现。大阅经藏门，请为说一遍。

依如说无法，龙王悟知见。卖君髻中珠，隐在如来殿。

戴将军陈头，贼降不敢战。世上有仁人，得永离贫贱。

不贪有为身，当见如来面。
彰教山茶敌胜宣城
释居简（宋代）

吟压宣城小杜陵，忍红红拟白头吟。丹滋晓滴珊瑚重，闯户春寒翠幄深。
句 其六
杨杰（宋代）

儒释精通内外全。
陇西阎大参山居四咏 其三 南薰午梦
罗玘（明代）

黄帝游华胥，简子听钧天。孔与周唯诺，庄周蝶翩翩。

有无无有间，抱枝蜕空蝉。幸蚤脱鼎镬，无为世熬煎。

草堂风飕飕，有身堪昼眠。鼻中作雷鸣，虽梦未梦然。
送王元常贡士归省河州
李东阳（明代）

尚书门第切云高，西去秦山望眼劳。朝论十年归旧德，家声今眼在时髦。

虚闻汉节求良马，尚有任竿拂巨鳌。却望故园归路杳，未辞尘土逐青袍。
春日即事五首
舒邦佐（宋代）

谷雨催秧蚕再眠，采桑女伴罢秋千。
前村亦少游人到，牛歇浓阴人饷田。
摸鱼儿 其一
何梦桂（宋代）

记年时、人人何处，长亭曾共尊酒。酒阑归去行人远，折不尽长亭柳。

渐白首。待把酒送君，恰又清明后。青条似旧。问江北江南，离愁如我，还更有人否。

留不住，强把蔬盘瀹韭。行舟又报潮候。风急岸花飞尽也，一曲啼红满袖。

春波皱。青草外，人间此恨年年有。留连握手。叹人世相逢，百年欢笑，能得几回又。
送十二岁童儿
释慧空（宋代）

男儿十二有如此，不减当年人姓甘。避寇春风更春雨，举家江北又江南。

藜羹脱粟依僧饭，断简残编近佛龛。我亦从来识英物，夜深应与阿戎谈。
病后访梅九绝
刘克庄（宋代）

菊得陶翁名愈重，莲因周子品尤尊。
后来谁判梅公案，断自孤山迄后村。
荷露跳珠
释惟一（宋代）

优昙初现叶团团，错落明玑走碧盘。
沆瀣莫将鱼目比，看时容易觅时难。
次韵仲至
韩淲（宋代）

腊向残年去，春从元日回。急搔双鬓发，浑染几尘埃。

诗话惊频改，杯停喜更催。椒盘随綵胜，金柳带琼梅。
行路难
孙桐生（清代）

行路难，行路难，行路之难何处无，险阻未有如江湖。

今之江湖与古殊，自古在昔皆坦途。今人何巧古人愚，人网自密天网疏。

一关才过五十里，一税又设十里馀。我行已过四十日，一日数处相盘纡。

关吏当关猛如虎，牙爪更有群儿徒。截江一喝布帆落，搜查细及瓶与壶。

岂是讥诃诘奸宄，要弄狡狯穷锱铢。取盈未盈行不得，欲行又惮追亡逋。

一网打尽复一网，入网那得珊瑚珠。脂膏虽尽有皮骨，一一要向官家输。

取一取二那忍说，三四更在吏与胥。吏胥虽富民何辜，鲜衣怒马称大夫，饱侵官帑为私帑。
浪淘沙·其八
刘禹锡（唐代）

莫道谗言如浪深，莫言迁客似沙沉。
千淘万漉虽辛苦，吹尽狂沙始到金。
谢杜倅职方兼简汤史君
郭祥正（宋代）

李白昔游宣城时，谁为太守贤相宜。掣铃交通唤六博，壮哉意气凌虹霓。

北望楼高气象古，遗风馀思犹依依。我来正值青春半，杂花烂笑禽争飞。

轻烟缭绕淡白日，细风荡漾吹游丝。高楼帘卷邻袖出，百尺栏干横酒旗。

银鞍白马不知数，龙筝凤管相追随。杜陵远孙驾别乘，恩威得所名声驰。

华堂重搆唤宾客，风前共倒黄金卮。我为下客最疏放，辱君许可能文词。

死生夤缘释氏说，但觉时换名姓非。寄言太守勿感戚，共对佳人花下迷。

莫教流水落花去，空闻暮雨哀猿啼。
茉莉花
沈宜修（明代）

如许閒宵似广寒，翠丛倒影浸冰团。梅花宜冷君宜热，一样香魂两样看。
祖颖漕使希道使君以绝句相酬答聊成二章解嘲
张元干（宋代）

从渠冷蕊篱边少，未放浮蛆瓮面空。
高烛几时催夜饮，隔帘度曲也英雄。
游圭峰阁
许炯（明代）

千仞冈头一振衣，溪山相对已忘机。泉声似□来丹壑，鸟语如歌度翠微。

迢递峰前无雁过，寻常岩下有云飞。游人日晚下山去，十里月明相伴归。
琴曲歌辞。宛转行
张籍（唐代）

华屋重翠幄，绮席雕象床。远漏微更疏，薄衾中夜凉。

炉氲暗裴回，寒灯背斜光。妍姿结宵态，寝臂幽梦长。

宛转复宛转，忆忆更未央。
重阳
李新（宋代）

簟篷辞劳始乞身，夹衣温丽燕私辰。
秋客刮黛披天姣，秫米长腰潄螘囷。
黄菊明朝为长菊，江山今日笑醒人。
不烦孙盛贻嘲弄，预对西风脱醉巾。
偈颂十五首 其九
释慧方（宋代）

令人翻忆老云门，问答全超未足论。棒下责情还会否，夜深明月照前村。
春日游读书山怀元遗山先生四首 其四
朱云骏（清代）

职本任史官，记注敢贻误？舟师忽东狩，国史请保护。

时相目以忽，零落不复顾。艰危野史亭，贞节葆岁暮。

身在国史在，岂难徇国祚！吁嗟绛云楼，志但希遭遇。
愚实报诗
缪瑜（宋代）

郁攸属者潜煽灾。蜚廉纵风相与偕。
林林生齿七万户，连甍接与烧成灰。
如何老翁一区宅，间不以寸独不{左火右矣}。
玉石俱焚势应尔，岂有幻术能然哉。
闻这翁乃好善者，平时事佛经卷开。
有馀必以济贫乏，不以利欲萦其怀。
仓卒遂蒙鬼神护，万目注视感惊狂，
厥初巨焰爇天起，左顾右盼如燔柴。
翁知无脱免，委身甘作烬与煨。
麾儿与妇令亟走，誓死死不去无违乖。
全家酣寝越信宿，如闻大浪声喧豗。
及其梦觉火亦息，依然一室当催嵬。
微如蒲萄不熏灼，而况梁与与桷榱。
苍苍表善有如此，馀自作孽何足哀。
作诗志往劝来者，勿以斯语同优徘。
初入丹霞与九译禅友夜话
成鹫（清代）

耳边闻有丹霞山，如闻说食不得餐。十年梦想如一日，无昼无夜无忙閒。

违时失候乃一出，力羸筋怯惭衰顽。丹梯似天不可及，十步一息穷跻攀。

攀藤直上最高处，俯视万山如米聚。山僧怪我来何迟，相逢道新不道故。

初来但觉此山高，岂知更有高高步。请师暂洗脚板泥，上床默坐消尘虑。

明朝日出天宇清，突出孤峰待师住。
西江月·新秋写兴
刘辰翁（宋代）

天上低昂似旧，人间儿女成狂。夜来处处试新妆。却是人间天上。
不觉新凉似水，相思两鬓如霜。梦从海底跨枯桑。阅尽银河风浪。
寓江陵能仁僧舍二首 其一
王炎（宋代）

客里岁月晚，春生梅柳枝。弟兄嗟别久，儿女话归迟。

拙直将安用，飞腾敢自期。老支刚笑我，底事作痴儿。
再登燕子矶
周龙藻（清代）

楚尾吴头万象开，重扶短策立崔嵬。江声忽定潮将落，水气如浮雨欲来。

起伏岗峦方涌浪，纵横洲渚祇流杯。囊中可有惊人作，唤起鱼龙舞一回。
贺圣朝 春游
马子严（宋代）

游人拾翠不知远。被子规呼转。红楼倒影背斜阳，坠几声弦管。

荼香透，海棠红浅。恰平分春半。花前一笑不须悭，待花飞休怨。
过刘墩留宿即席赠内兄兼寄赵甥恒
徐宗达（清代）

过访蒙留宿，儿童亦有情。敲针钓双鲤，欲我醉三更。

世事多翻覆，君才尚纵横。课孙谁作传，饱学一儒生。
奉次韩景昭县尹移文封赠感梦二亲之作
林弼（明代）

大钧播群品，亭毒一元气。人得秀而灵，中立配天地。

眷惟异禽秀，实由识伦纪。笃孝尽子职，立爱自亲始。

罔极终身慕，不忘永心矢。韩侯圣贤学，魏公忠孝裔。

粤自英妙年，已与流辈异。显扬企前修，继述念先世。

家声振有期，书泽流未已。一官岂禄择，十年为亲仕。

甘旨幸父存，髫龀悲母逝。得母谅已难，事父当不易。

过庭习诗礼，淑乡敦德义。善行遵圣经，嘉言徵信史。

东隅光莫驻，西山景何恃。空兴风木哀，不逮菽水味。

古来忠孝门，多出忠义士。惟理所可为，虽身不暇计。

击楫祖逖誓，揽辔范滂志。赤心但守一，素节讵移二。

驿骑方南归，鹭车亦东指。香红汎莲幕，新绿近榆里。

人钦乔神君，职优习凿齿。宰邑应时需，亲庭思日侍。

我殽既有嘉，我酒亦云旨。莫能养亲生，曷以慰亲死。

邑令得疏封，天朝有常制。纡朱秩亦卑，焚黄情愈至。

吾亲苟与荣，此官殆将弃。白日书赠文，孤云凝远睇。

莱堂痛椿萱，邓林惭杞梓。子心一何悲，亲魂端可致。

清梦绕庭闱，薄宦忘边鄙。恍若称寿觞，惚如奉盥器。

怡愉接父颜，慈柔见母氏。应效婴儿啼，犹作斑斓戏。

觉来忧思集，凄然霜露履。精神信交孚，感召乃若此。

作诗载纪哀，临风几挥涕。我生在膝下，亦有显亲意。

未能潘舆奉，仅得毛檄喜。秋雨洒泉扃，母魄已深闭。

春风蔼家塾，父训幸闻礼。诗篇诵一再，心目顿清泚。

朝盘欲忘餐，夜枕悄无寐。脩名曾未立，世味空复嗜。

振后以光前，在此不在彼。既无致身术，曷尽为子理。

遗经绝编韦，淡墨虚榜纸。青云孰唾手，清泉思洗耳。

羡公孝有初，生得奉滫瀡。羡公孝有终，死得三鼎祭。

锡类美颍人，全归善曾子。忠孝岂两途，君亲如一事。

大纲久沦斁，颓风政披靡。愿言力扶植，庶以起衰替。

千秋万岁名，无愧贤与智。
唐多令 旅夜闻螀
吴尚憙（清代）

淡月射回廊。西风送晚凉。叹无端、漂泊他乡。铜漏添寒惊夜永，看玉露、欲凝霜。

岁月怎匆忙。秋风断客肠。听凄凄、枕畔寒螀。诉到愁心卿且住，侬已是、泪千行。
送欣上人笑隐住龙翔寺
萨都剌（元代）

江南隐者人不识，一日声名动九重。地湿厌看天竺雨，月明来九景阳钟。

衲衣香暖留春麝，石钵云寒卧夜龙。何日相从陪杖屦，秋风江上采芙蓉。
始见白发题所植海石榴
柳宗元（唐代）

几年封植爱芳丛，韵艳朱颜竟不同。

从此休论上春事，看成古木对衰翁。
送陈经国还淳安兼寄比部方公
欧必元（明代）

还家词客理兰桡，扶荔宫前驿路遥。别袂秖携珠浦月，归航应汎浙江潮。

傲人湖海名偏壮，玩世纵横舌尚饶。共醉一尊棠树下，可能飞舄望王乔。
贤者之孝二百四十首·张歆
林同（宋代）

去官因脱囚，为感戴天雠。
史氏乃失实，却云逃报仇。
孟夏夜坐风雨猝过枨触往事感而作此次东坡定惠院月夜韵
王景彝（清代）

芳草未歇犹余春，羁人无聊最愁夜。晚年少梦嫌漏中，老眼看书怯镫下。

闇云初起墨屏张，骤雨忽来瓶水泻。蚁影刚停鼓翼飞，花枝已作垂头亚。

块垒填胸尚可浇，酒杯自有何须借。世情虽薄不吾欺，官事正繁喜先谢。

诸公正好博鼎钟，此翁久已同田舍。华膴都如过眼花，安闲即是老头蔗。

文欲欺人老忘丑，诗贪斗韵险不怕。所欣衰老入和平，祇有嬉笑无怒骂。
偈颂一百五十首
释心月（宋代）

偃蹇苍髯十万本，参差翠玉数千竿。
风敲月户三秋冷，雨打茅堂六月寒。
颂古二十九首 其十九
释师体（宋代）

佛是西天老比丘，星移斗转水东流。茫茫宇宙人无数，户贯依前百草头。
绿水园燕集
徐贲（元代）

客集金闺彦，筵张绿水园。池阴夏荷满，日正午葵繁。

和曲均欢喜，摛词涉道言。欲还惜馀兴，更为坐前轩。
念奴娇（中秋后一夕泊舟城外）
刘一止（宋代）

水烟收尽，望汀萍千顷，银光如幂。霜镜无痕清夜久，惟有惊鱼幂出。月在杯中，我疑天赐，欢饮仍如璧。姮娥应为，后期偿赛今夕。

遥想当日同盟，山斋孤讽，有新诗相忆。聚散难常空怅望，萍梗飘流踪迹。明月明年，此身此夜，知与谁同惜。参横河侧，短篷清露时滴。
送卢仲舒移家海陵
皎然（唐代）

世故多离散，东西不可嗟。小秦非本国，楚塞复移家。

海岛无邻里，盐居少物华。山中吟夜月，相送在天涯。
野兴
陆游（宋代）

小雨迎藜杖，微风入葛巾。
宁甘结袜系，不作拜车尘。
施药乡邻喜，忘机鸟雀驯。
家山又初夏，好在不赀身。
合浦愈上人以诗名岭外将访道南岳留诗壁上云
苏轼（宋代）

孤云出岫岂求伴，锡杖凌空自要飞。
为问庭松尚西指，不知老壮几年归。
和孙端叟寺丞农具十五 其六 钱镈
梅尧臣（宋代）

诗称庤钱镈，南亩兴农作。宁唯务芟薙，岂不在刈穫。

收功向嘉谷，托用随芒屩。太平兹所重，坐见销锋锷。
送戴正仲大夫归玉局
吕陶（宋代）

请得琳宫别未央，西行行色重增光。官曹冷淡如逋客，风物鲜明类故乡。

归去林泉谋已定，閒中诗酒味偏长。市桥侧畔邻居日，应许过从亦道装。
偈二十首
释鼎需（宋代）

在凡全凡，在圣全圣。
各各据本位，通达事理竟。
譬如钟中无鼓响，鼓中无钟声。
钟鼓不相参，句句无前后。
若能於此彻根源，一任金毛唤作狗。
忙忙途路未归人，切忌面南看北斗。
次韵诚斋寒食日雨中游上天竺 其二
许及之（宋代）

晴即飞尘雨即泥，乍教泥滑得行迟。贪看花处篮舆舞，静得句时流水知。
秋中夜坐
李昌符（唐代）

空庭吟坐久，爽气入荷衣。病叶先秋落，惊禽背月飞。

瘴云晴未散，戍客老将依。为应金门策，多应说战机。
数日无酒饮
刘崧（元代）

数日无酒饮，閒居谁与娱。岂惟情怀恶，颇觉文字枯。

乃知古贤达，饮酒恒有道。陶然乘运化，混混忘机巧。

举世桃李花，松柏摧为薪。泰华忽破碎，枭獍称鸾麟。

如何今之人，有酒不肯饮。颦蹙终其身，岂不愚亦甚。
次韵孙元京见过言诗
方回（元代）

骚坛争长各称兵，未卜谁欤霸业成。
欲疗左肩治谷废，合除白俗扫元轻。
屡更落落心犹壮，常恐空空气骤盈。
据险作难终未是，赖公指示轨图平。
闲行
卢祖皋（宋代）

春风入小畦，数日绿阴齐。
把酒寻花饮，将诗就壁题。
鹅儿唼嫩草，燕子集新泥。
望见垂杨好，闲行过水西。
送成季 其二
韩淲（宋代）

开岁春风我亦归，雪云犹带雨霏霏。不须别酒添乡思，待上灵山同振衣。
题二乔图
姚文奂（元代）

乔公二姝皆国色，一嫁周瑜一孙策。不缘烈火走曹瞒，邺下三台誇虏获。

洛京妆束绝世姿，春风缲缲柳腰肢。深闺娣妹共怜爱，画史想像如当时。

嗟嗟二婿人中杰，半道伤摧璚树折。至今恨浓妾命薄，恨似沈沙未消铁。

《念奴娇》词歌一阕，愁绝东坡酹江月。
了仙谣
贯休（唐代）

海中紫雾蓬莱岛，安期子乔去何早。游戏多骑白骐驎，

须发如银未曾老。亦留仙诀在人间，啮镞终言药非道。

始皇不得此深旨，远遣徐福生忧恼。紫术黄精心上苗，

大还小还行中宝。若师方术弃心师，浪似雪山何处讨。
和杨秀才二首 其二
胡寅（宋代）

林下何所乐，游心书史中。时窥言语外，默想圣贤同。

沂水有馀咏，舞雩多好风。区区守一介，未肯易三公。
雪中登楼分韵得未字
张栻（宋代）

南州冬多温，一雪已可贵。
今年腊三白，故足苏品汇。
朝来并危栏，举酒聊自慰。
翩翩着客衣，漠漠乱云气。
珪璧满天地，造物初不费。
更邀二三友，晤赏见风味。
独至仆尚更，酒苦饮亦既。
仍遣探梅花，已折南枝未。
访山中友
赵汝燧（宋代）

披荆踏石访山友，野鸟惊人闹枯柳。牧童为我通姓名，一笑相迎鹤发叟。

结茅倚岩屋数间，尘埃辟易不用帚。竹厨贮书罗四五，土壁黏碑分左右。

山中新醅未堪压，携手邀我沽村酒。床前尚有著残棋，忘记四围关户牖。

日斜扶醉同归来，但见黑白子纷纠。猕猴树上周章走，莫是此曹来动否。
咸淳戊辰余月下澣去郡归里因访菊岩龚先生用
洪涛（宋代）

人生嚣尘中，几若驹过隙。
安得坐此山，枕流复漱石。
读傅筱岩纂沈耕岩先生隐迹录
朱兴悌（清代）

复社名流谁与班，间披隐迹白云间。浮家远泛双溪水，曳屩晴云三洞山。

梅福吴门名已晦，赵岐北海老方还。寓贤为立徵君传，鸾鹤高风不可攀。
和迟田舍杂诗九首
苏辙（宋代）

偶自十年闲，非继七人作。
早岁漫云云，志大终落落。
齿发已半空，头颅不难度。
颜曾本吾师，终身美藜藿。
沅江杂述二首 其一
俞安期（明代）

山过白马渡，千里断平原。水出云根上，帆行石峡门。

未寒厓已冻，不雨昼多昏。何自闻人语，荒荒虎豹村。
坐灵隐冷泉亭得响字
孙蕙（清代）

侵晓纵清眺，爽气生林莽。脱叶映初阳，宿露滴余响。

幽讨策短筇，岩壑恣下上。灵隐瞰湖光，泠然惬心赏。

蘋香散汀沙，鸥泛随兰桨。萧萧枫树林，色夺明霞朗。

支公快同游，玄言共俯仰。人生激电流，能著屐几雨。

岩栖养性灵，衔杯动遐想。何时赋《遂初》，结屋东西瀼。
出居十六咏·幽谷
方岳（宋代）

入林不厌深，避世不厌独。
倦飞鸟知还，毋惮下乔木。
清晨
沈辽（宋代）

清晨振衣起，起步芳池侧。徘徊俯丹槛，倒影见攲魄。

不识嵇中散，定非风尘格。长怀谢灵运，本自林泉客。

吾衰厌世道，不以形为役。顾非冕弁人，冕弁匪所适。
寿傅守 其三
释若芬（宋代）

当年膴仕早标缨，不共儿曹校疾行。居易独能遵坦路，未妨六十到名卿。